
Vásárlói szokások vizsgálata a környezetkímélés tükrében

A dolgozat a környezettudatos vásárlási szokások kutatásával foglalkozik. Munkánk során vizsgáltuk, hogy a vásárlások területén milyen szokásaik vannak a fogyasztóknak, milyen befolyással bírnak a különböző marketingeszközök, illetve milyen eltérések figyelhetőek meg a korcsoportok és nemek között a környezettudatosság terén. A témaválasztást befolyásolta, hogy a környezetkímélés egyes területei napjainkban igencsak időszerűnek és szükségszerűnek tekinthető.
Az első fejezetben a hazai és külföldi szakirodalom segítségével feltérképeztük a marketing, illetve a környezettudatosság szerepét és jelentőségét a fogyasztásban. Alfejezetkén a fogyasztói magatartás és a fogyasztói trendek is helyet kaptak az elméleti részben.
A szakdolgozat második fejezete a dolgozat céljait írja le. Ismertetésre kerültek a dolgozat fő- és alcéljai egyaránt.
A céljaink elérése érdekében feltételezéseket fogalmaztunk meg, melyek a kutatásnak köszönhetően beigazolódnak vagy megcáfolásra kerülnek. Ezek a következők:
F1: A fogyasztók nem hajlandóak nagyobb összeget fizetni a környezetkímélő termékekért/ szolgáltatásokért.
F2: Az X generáció tagjai környezettudatosabbak, mint az Y generáció tagjai.
F3: Feltételezéseink szerint a fogyasztók körében megfigyelhető az a tény, hogy a különböző marketingeszközök befolyásolják a fogyasztókat a vásárlói döntés folyamatában.
A harmadik fejezetben a kutatás módszere és módszertana található. A kutatás során online kérdőíves megkérdezést alkalmaztunk. A kérdőívet a Google Űrlap segítségével hoztuk létre, melyet közvetlenül a kitöltőknek juttattunk el.
A negyedik fejezet a kutatás eredményeit tartalmazza.
Első feltételezésünk a vásárolni kívánt termék/ szolgáltatás árára összpontosult. Ez a feltételezés elvetésre került, mivel a felmérésből egyértelműen kiderült, hogy hajlandóak többet fizetni a javakért az említett tulajdonságokért cserébe.
Második feltételezésünk szerint az X generáció tagjai környezettudatosabbak, mint az Y generáció tagjai. Ezt a feltételezésünket elfogadtuk.
Harmadik feltételezésünk szerint a fogyasztók körében megfigyelhető az a tény, hogy a különböző marketingeszközök befolyásolják a fogyasztókat a vásárlói döntés folyamatában. Ez a feltételezés szintén beigazolódott. A kutatás eredményeinek ismeretében a közösségi médiában megjelenő reklám, PR, személyes eladás hármas kombinációját ajánljuk alkalmazásra a hatékony reklámozás érdekében.



